b'\n_START_ARTICLE_\nKolding Stadsarkiv\n_START_SECTION_\nForm\xc3\xa5l\n_START_PARAGRAPH_\nKolding Stadsarkiv er en lokal videns- og kulturinstitution, som aktivt arbejder p\xc3\xa5 at underst\xc3\xb8tte den lokale forankring og sammenh\xc3\xa6ngskraft for alle kommunens borgere._NEWLINE_Arkivet indsamler, bevarer, registrerer og formidler den arkivalske kulturarv, som rummer samlinger af bl.a. protokoller, dokumenter, kort, fotos, film og lydoptagelser. I arkivets samling indg\xc3\xa5r ogs\xc3\xa5 en stor lokalhistorisk bogsamling, lokale aviser og andet materiale med oplysninger om Kolding og Kolding Kommunes historie. Ud over det omfangsrige arkivmateriale fra det lokalpolitiske system samt den lokale administration og forvaltning, indsamler og sikrer arkivet ogs\xc3\xa5 materiale fra lokale foreninger, private virksomheder og enkeltpersoner. Stadsarkivets l\xc3\xa6sesal befinder sig ved arkivets hovedindgang i stueetagen, hvor det er muligt for alle borgere, forskere og andre interesserede at se og unders\xc3\xb8ge originalmaterialet p\xc3\xa5 egen h\xc3\xa5nd._NEWLINE_Gennem arkivets samlinger er det muligt at unders\xc3\xb8ge og fort\xc3\xa6lle historien om det moderne menneskes udfoldelse og udvikling af det lokale demokrati og velf\xc3\xa6rdssamfund i Kolding Kommune.\n_START_SECTION_\nOrganisation\n_START_PARAGRAPH_\nKolding Stadsarkiv henh\xc3\xb8rer i bevillingsm\xc3\xa6ssig og administrativ henseende under Kulturudvalget og By- og Udviklingsforvaltningen og ledes af stadsarkivaren under ansvar over for By- og udviklingsdirekt\xc3\xb8ren og kommunaldirekt\xc3\xb8ren. _NEWLINE_Stadsarkivar er Lene Wul (Tiltr\xc3\xa5dt: 1. september 2012)'